钦定古今图书集成/明伦汇编/官常典/第348卷 > 朱貔孙
## 钦定古今图书集成/明伦汇编/官常典/第348卷 > 朱貔孙

按《宋史》本传：“貔孙，字兴甫，浮梁人。淳祐四年进士，授
临江军学教授。丞相史嵩之闻貔孙名，欲致之馆下，
以禄未及亲，辞丧父，服除，授福州学教授，差充江东
安抚司干办公事。制置使王埜、丘岳、马光祖、赵与陋
皆荐之。丁大全在台，势焰熏灼，天久阴雨，貔孙贻书
政府，言回积阴之道，去奸邪，罢手实，蠲米税。”奸邪，指
大全也。丞相董槐得书嘉叹。主管尚书刑工部架阁
文字。宦者董宋臣宠幸用事，貔孙发策试胄子，极论
宦寺专权之患，宋臣讽言者论罢之。光祖辟添差江
东安抚司机宜文字，擢史馆校勘。时大全执政使，其
党许以骤用，貔孙力拒之，且谒告归省。迁太学博士，
属帝亲擢监察御史兼崇政殿说书。首疏论大全权
奸误国之罪，倡言学校六士之冤。又以翕聚人才，凝
固人心，精择人言，增禁旅以壮帝畿，择良守以牧内
郡，选全才以守江面，严舟师以防海道，因地募兵，以应突至之敌；并力合势，以援必守之地。时有建议迁
都四明者，貔孙亟上疏言：“銮舆若动，则三边之将士
瓦解，而四方之盗贼蜂起，必不可。”遂止。貔孙在讲筵，
言及宋臣挠政事忤旨。迁大理少卿，又迁司农少卿
兼太子右谕德，诏许乘马赴讲。貔孙谕导得体，衍说
经义，有关于君道者必委曲敷畅，阴寓警戒，太子每
为之改容。兼国史院编修官、实录院检讨官，兼权直
舍人院。时大礼成，封命丛委，吏持词头下，每夕无虑
数十，貔孙运笔如飞，夜未中已就，皆温润典雅。迁宗
正少卿。丁母忧，服除，授秘书监兼太子左谕德，改监
察御史兼崇政殿说书，姓名已付外矣。寻复改命浙
西行公田，吏并缘为奸，貔孙疏其敝，推《春秋》尊王绌
霸之旨，劝帝崇仁政，用吉士，行正论，赐赉甚渥。擢殿
中侍御史兼侍讲。请严京师淫声奇服之禁。他所论
苗耗役害及经理川蜀，皆当世急务。宋臣复出，朝论
纷然。貔孙因对，力斥其奸，卒夺祠，升侍御史兼侍讲。
长星出东方，貔孙力诋外戚、内臣及进奉羡馀失人
心者，且曰：“回天心自回人心始。”辞旨恳切，帝为之感
动，升侍读。貔孙之再入台，属疆场多事，屡陈备御之
策。理宗春秋高，倚成贾似道。似道擅命，貔孙随事进
谏，不肯阿附。至若行公田之政，屡于经筵密以告帝，
似道自是深忌之。貔孙累疏求去。理宗崩，度宗即位，
擢右谏议大夫，赐紫金鱼袋，兼赐章服、犀带。以疾乞
辞言职，迁吏部尚书，不拜。帝以旧学故，雅欲留貔孙，
使者旁午于道，而貔孙辞益力，以华文阁学士知宁
国府。似道讽言者论罢。久之，提举太平兴国宫，复华
文阁学士、知袁州。至郡，宣布德意，以戢𣊻禁贪为先
务。郡仓受租，旧倚斛面取赢，吏加渔取。貔孙知其敝，
悉榜除之，许民自概量。宿敝顿革，田里欢声，兴学校
以劝士。升敷文阁学士、知福州、福建安抚使。未几，卒
于袁之郡治。赠四官与恩泽二，令所在给丧事。有《文
集》《奏议》行世。